        										PRIJEDLOG
  	 Na temelju članka 50. Zakona o proračunu („Narodne novine“, broj 144/21) i članka 34. Statuta Grada Opuzena („Službeni glasnik Grada Opuzena“, broj 3/13, Statutarna Odluka o izmjenama i dopunama Statuta Grada Opuzena broj: 2/18 i 2/21, 3/21 - pročišćeni tekst, 8/25 - Statutarna Odluka o izmjenama Statuta Grada Opuzena)), Gradsko vijeće ________ donosi 

ODLUKU
o uvođenju Riznice Grada Opuzena

I. TEMELJNE ODREDBE

Članak 1.

           Ovom se Odlukom uvodi sustav rizničnog poslovanja na razini proračuna i proračunskih korisnika Grada Opuzena (u daljnjem tekstu: proračunski korisnici), koji se temelji na jedinstvenom računovodstveno-informatičkom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Grada Opuzena (u daljnjem tekstu: Riznica).

Članak 2.

            Riznica je cjelovit sustav u kojem se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršenje i konsolidaciju Proračuna Grada Opuzena i financijskih planova proračunskih korisnika, proračunsko računovodstvo i računovodstvo proračunskih korisnika te upravljanje platnim prometom Proračuna.
             Jedinstvenom aplikacijom i bazom podataka osigurava se objedinjavanje svih poslova i transakcija u informacijskom i upravljačkom smislu.
Glavna knjiga proračuna u sastavu objedinjene glavne knjige proračuna sadrži evidencije transakcija na imovini, obvezama, vlastitim izvorima, prihodima, rashodima, primicima i izdacima proračuna evidentiranih po modificiranom načelu nastanka događaja.
Glavna knjiga proračunskih korisnika u sastavu Objedinjene glavne knjige proračuna sadrži minimalno evidencije transakcija u vezi rashoda i obveza, izdataka i primitaka, potraživanja iz nadležnog proračuna za uplaćena sredstva na jedinstveni račun proračuna te prihode proračunskih korisnika za financiranje redovne djelatnosti evidentiranih po modificiranom načelu nastanka događaja.
	Računovodstveno-informatički sustav Riznice je sustav međusobno povezanih računalnih programa koji prate ukupan proces upravljanja proračunom: pripremu proračuna, izvršenje i konsolidaciju proračuna putem jedinstvenog računovodstvenog sustava koji uključuje vođenje glavne knjige i svih zakonom propisanih pomoćnih knjiga Grada i njezinih proračunskih korisnika uz zadržavanje pravne osobnosti.
	Planirani rok uvođenja potpunog sustava Riznice je do 31.12.2026. uz trenutno izuzeće od uvođenja proračunskih korisnika sukladno Odluci o izvršavanju proračuna za 2026. godinu (Službeni glasnik Grada Opuzena br. 9/25)


Članak 3.

            Poslovanje u Riznici obavljat će se na način da se svi prihodi proračuna i proračunskih korisnika uplaćuju u jedinstveni račun Riznice i sva plaćanja izvršavaju se s  tog računa, a računi proračunskih korisnika se zatvaraju.
             U proračunu Grada iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.
	Svi proračunski korisnici biti će integrirani u jedinstveni računovodstveno-informatički sustav Riznice.
Proračunski korisnici formirati će i slati zahtjeve na plaćanje s troškovima koji se financiraju iz svih izvora financiranja.
Grad Opuzen će preuzeti verifikaciju zahtjeva i provoditi plaćanja iz svih izvora financiranja za proračunske korisnike.

Članak 4.

            Proračunski korisnici Grada Opuzena su:

· Dječji vrtić Opuzen
· Gradska knjižnica Opuzen


II. SUSTAV GRADSKE RIZNICE

Članak 5.

           Cjelovitost sustava gradske Riznice postiže se korištenjem jedinstvene aplikacije i središnje baze podataka za sve korisnike Riznice.
           

Članak 6.

          Sustav Riznice obuhvaća dva međusobno povezana dijela:
· plan proračuna i
· glavnu knjigu koja sadrži knjigovodstvene i pomoćne evidencije.

                                                                       Članak 7.

         Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskih planova proračunskog korisnika te konsolidiranog Proračuna Grada Opuzena, pripremu i uspostavljanje sustava planiranja i praćenja Proračuna po programima te izradu smjernica i uputa za izradu Proračuna. 

         Priprema i planiranje Proračuna obveza je svih upravnih tijela i svih proračunskih korisnika u sustavu Riznice u svim fazama uspostave Riznice.

        Glavna knjiga Riznice vodi se u upravnom tijelu nadležnom za financije. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje, odnosno imovinu i obveze koje se odnose na proračun i na proračunske korisnike. Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka
Članak 8.

      Upravna tijela Grada Opuzena i proračunski korisnici čija se financijska izvješća konsolidiraju u financijskim izvješćima Grada Opuzena obvezni su svoje poslovanje obavljati putem Riznice.
     Proračunski korisnici obvezni su i nadalje voditi svoje poslovne knjige propisane zakonom. 
     Za sva poslovanja i transakcije unutar same Riznice koriste se vjerodostojne knjigovodstvene isprave. 
Članak 9.

       Plaćanja unutar Riznice u svim fazama uspostave Riznice vrše se temeljem zahtjeva za plaćanjem proračunskih korisnika koji se temelji na vjerodostojnoj ispravi.
Jedinstveni račun Riznice postaje račun koji služi za primanje, čuvanje, plaćanje i prijenos svih prihoda, primitaka, rashoda, izdataka i drugih plaćanja proračuna i proračunskih korisnika.
Članak 10.

        Svi proračunski korisnici Grada Opuzena sukladno uspostavi Riznice, obvezni su zatvoriti svoje žiro račune, a sredstva koja se nalaze na računu obvezni su uplatiti u Proračun Grada Opuzena.

Članak 11.

      Uspostavom jedinstvenog računa Riznice taj račun postaje instrument upravljanja likvidnošću gradskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskih korisnika) te omogućava provođenje financijske kontrole na razini gradske Riznice.

Članak 12.

       Transakcije i poslovni događaji u glavnoj knjizi proračunskih korisnika moraju biti usklađeni sa sadržajem i iznosom transakcije i poslovnih događaja sustava glavne knjige Riznice, osim onih koji se vežu za državnu riznicu. 

Članak 13.

         Ova Odluka stupa na snagu prvog dana od dana objave u Službenom glasniku Grada Opuzena.

